余行江湖餘五十載備知交態唯熏自聞始終不變因作歌見意焉
作者：釋文珦
朝代：宋

paragraphs: 小人必樹黨，勢利相因依。
勢成乃翕合，勢去還暌離。
君子貴獨立，中心存不欺。
榮華羞附麗，衰謝罔棄遺。
君子與小人，於此常見之。
君子誠可宗，小人足堪嗤。
君不見媚春野卉億萬數，花欄映發如有期。
一朝霜風肆凌厲，傍睨不復相扶持。
澗底喬松過百尺，干霄直上無附枝。
黛色不爲時所變，澹然自有歲寒姿。